Երեք տասնամյակ է անցել սումգայիթյան ողբերգությունից: Խորհրդային ժամանակաշրջանում աննախադեպ երևույթ էր, երբ ազգային մի հանրապետությունում նման ծավալով այլատյացություն է դրսևորվում մեկ ուրիշ ազգի նկատմամբ: Եթե անգամ ժողովուրդների բարեկամությունը կոմունիստական կեղծ կարգախոս էր, այդուհանդերձ, կար խորհրդային մի կարծրատիպ, որը կարծեք պիտի կանխարգելեր միջէթնիկական բախումները: Ավաղ, պարզվեց, որ դա ընդամենը միֆ է, որով շուրջ յոթանասուն տարի մոլորեցնում էին խորհրդային բազմազգ ժողովրդին: